AMANAH บวก 5% โบรกชูเป้า 6.95 บ. มองกำไรปีนี้ขยายตัว 5% รับพอร์ตสินเชื่อโต-ศก.ฟื้น
AMANAH บวก 5% โบรกแนะนำ “ซื้อ” เป้า 6.95 บ. มองกำไรปีนี้ขยายตัว 5% จากการกลับมาเติบโตของพอร์ตสินเชื่อและการฟื้นตัวของภาคเศรษฐกิจหนุน
AMANAH บวก 5% โบรกแนะนำ “ซื้อ” เป้า 6.95 บ. มองกำไรปีนี้ขยายตัว 5% จากการกลับมาเติบโตของพอร์ตสินเชื่อและการฟื้นตัวของภาคเศรษฐกิจหนุน
7 เม.ย. 2565

ผู้สื่อข่าวรายงานว่าวันนี้ (7 เม.ย. 2565) ราคาหุ้น บริษัท อะมานะฮ์ ลิสซิ่ง จำกัด (มหาชน) หรือ AMANAH ณ เวลา 11:51 น. อยู่ที่ระดับ 5.30 บาท เพิ่มขึ้น 0.25 บาท หรือ 4.95% โดยทำจุดสูงสุดที่ 5.35 บาท และทำจุดต่ำสุดที่ 4.98 บาท ด้วยมูลค่าการซื้อขาย 57.61 ล้านบาท

บริษัทหลักทรัพย์ ดีบีเอส วิคเคอร์ส (ประเทศไทย) จำกัด ระบุในบทวิเคราะห์ (28 มี.ค.2565) ว่า AMANAH มีแหล่งเงินทุนที่มีความมั่นคง โดยแหล่งเงินทุนหลักของบริษัทฯ มาจากตั๋วแลกเงินระยะสั้น ต้นทุนต่ำ และคงที่ ต่ออายุปีต่อปี จาก ธนาคารอิสลามแห่ง ประเทศไทย (ธอท.) ซึ่งเป็นผู้ถือหุ้นใหญ่ของบริษัทฯ ถือว่าเป็นแหล่งเงินทุนที่มีความมั่นคง เนื่องจาก ธอท. ใช้บริษัทฯ เป็นช่องทางหลักในการเติบโตสินเชื่อรายย่อย นอกจากนี้บริษัทฯ ยังมีวงเงินสินเชื่อพร้อมใช้อยู่กับ ธนาคารพาณิชย์หลายแห่ง และมีแผนที่จะออกหุ้นกู้อิสลาม (Sukuk) ในปี 2565 เพื่อเพิ่มความหลากหลายของแหล่งเงินทุนของบริษัทฯ
ทั้งนี้คาดกำไรในปี 2565 จะขยายตัว 5% และในปี 2566 จะขยายตัว 11.1% โดยปัจจัยหลักที่สนับสนุนกำไรในปี 2565 ได้แก่การกลับมาเติบโตของพอร์ตสินเชื่อในปี 2565 หลังจากที่พอร์ตฯ ไม่สามารถขยายตัวได้ตามคาดในช่วงปี 2563-2564 เนื่องจากสถานการณ์การแพร่ระบาดของ COVID-19 นอกจากนี้เชื่อว่าการฟื้นตัวของภาคเศรษฐกิจจะเป็นอีกหนึ่งปัจจัยสำคัญที่จะสนับสนุนการขยายตัวของพอร์ตสินเชื่อและกำไร ในปี 2565
ทั้งนี้คงคำแนะนำ “ซื้อ” โดยมีราคาเป้าหมายที่ 6.95 บาท อิงปี 2565 ที่ P/BV อยู่ที่ 3.8 เท่า อีกทั้งในปัจจุบันหุ้น AMANAH ยังคงซื้อขายที่ valuation ต่ำกว่าของคู่เทียบในธุรกิจเดียวกัน (ได้แก่ MTC และ SAWAD) ในขณะที่มูลค่ากิจการของ AMANAH มีโอกาสปรับตัวสูงขึ้นจากแนวโน้มการเติบโตของบริษัทฯ